ફિલ્મ ઇન્ડસ્ટ્રીઝમાં મેન વર્લ્ડ જેટલું આધિપત્ય વુમનનું નથી એ સત્ય છે. ભારત હોય કે અમેરિકા અભિનેત્રીનો દાયકો વધી વધીને સાત વર્ષનો હોય છે. અમુક અપવાદો બને પણ જે રીતે આમિર ખાન, શાહરૂખ ખાન, સલમાન ખાનની કરિયર લાંબી ચાલે એવું અભિનેત્રીઓના કિસ્સામાં જોવા મળતું હતું. વિદ્યા બાલનની એન્ટ્રી થઇ ત્યારે આખી ઇન્ડસ્ટ્રીને એમ લાગતું હતું કે ભુક્કા બોલાવી નાખશે પણ અત્યારે સમય એવો છે કે તેના નામની ચર્ચા પણ થતી નથી. પરંતુ મેરિલ સ્ટ્રીપ એ અભિનેત્રીઓની અમિતાભ બચ્ચન છે. મેરિલની વય 69 વર્ષની છે. પણ તેના નામે ગત વર્ષે બેસ્ટ એક્ટ્રેસનું નામાંકન ઓસ્કરમાં બોલતું હતું. ધ પોસ્ટ ફિલ્મ માટે તેને નામાંકન મળ્યું હતું. તેના નામે અનોખો રેકોર્ડ છે અને સંભવત: તે અકબંધ રહે તેવો છે. ઓસ્કરમાં બેસ્ટ એક્ટ્રેસનું નામાંકન મેરિલ સ્ટ્રીપને 21 વખત મળ્યું છે, તો જીતવામાં તે ત્રણ વખત સફળ થયા છે. એટલું જ નહિ, ગોલ્ડન ગ્લોબ એવોર્ડમાં આ આંકડો 31 વખતનો છે. અભિનયમાં તેમણે કુલ 83 ફિલ્મોમાં કામ કર્યું છે જેમાંથી દસેક તો ટેલિવિઝન સીરિઝ કે ડોક્યુમેન્ટરી મૂવી છે. મતલબ કે તેમણે કરેલી ફિલ્મોમાંથી અડધો અડધ ફિલ્મો ઓસ્કરના મંચ પર ડંકો વગાડવામાં સફળ રહી છે અને એટલે જ ફિલ્મકારો તેમને ફિલ્મોમાં લેવા પડાપડી કરે છે.